<classify> UAMUZI wa Bunge wa kukataa kufanya kazi na Mdhibiti na Mkaguzi wa Hesabu za Serikali CAG, Profesa Mussa Assad, umeleta mgongano wa kimawazo kwa wananchi kwa kuwa wapo wanaounga mkono uamuzi huo wa Bunge na wale wanaomuunga mkono CAG.Juzi, Bunge lilitangaza jijini Dodoma kuwa kauli aliyoitoa Profesa Assad wakati akihojiwa na UN Radio nchini Marekani kuwa Bunge ni dhaifu, ililenga kulishushia hadhi na hivyo kulidharau na kulidhalilisha mbele ya umma na dunia ikizingatiwa kuwa neno hilo lina dhana hasi. Baada ya uamuzi huo wa Bunge, CAG kupitia mahojiano aliyofanyiwa na Televisheni ya Taifa TBC1 katika kipindi cha Jambo jana asubuhi, alisema jambo hilo ni zito na linahitaji tathimini ya kina katika kutazama athari zinazoweza kujitokeza.Profesa Assad alisema kufanya maamuzi bila kutathmini kwanza athari zake, kunaweza kusababisha tatizo kubwa zaidi badala ya kupata ufumbuzi. Miongoni mwa matatizo ambayo yanaweza kujitokeza kwa mujibu wa CAG ni mgogoro wa kikatiba. Alisema kwa kuwa yeye hawasilishi ripoti yake bungeni, bali anaikabidhi kwa Rais ambaye baadaye huiruhusu ripoti hiyo kwenda bungeni, hivyo kama Bunge litakataa kuzipokea ripoti hizo, basi hilo linaweza kuwa tatizo kubwa zaidi.Wasiwasi wangu ni kwamba, linaweza kuwa tatizo kubwa zaidi kuliko linavyoonekana sasa, kwa sababu kiufundi, tunaweza kuwa na mgogoro wa kikatiba, kama Bunge likikataa kuzipokea ripoti, ni contempt yaani kuingilia mamlakamaamuzi ya muhimili mwingine,alieleza Profesa Assad na kuongeza, Ripoti zikishawasilishwa bungeni zinakuwa nyaraka za umma na ninyi mnapata fursa ya kuzungumza, kwa tafsiri ya kwamba hatutafanya kazi na CAG ni tafsiri pana na inatakiwa tuijue vizuri, hivyo, tukae chini tutazame athari ni zipi ili kuepuka matatizo ambayo tunaweza kuyasababisha.Kutokana na uamuzi huo wa Bunge wa kukataa kufanya kazi naye, Profesa Assad alisema yeye hana uamuzi wowote wa kuchukua kuhusu suala hilo na kwa kuwa mpaka jana alikuwa hajapata taarifa hizo kwa uhakika, alisema atazitafuta na kisha ataongea na watu wake na kufanya tathmini kuhusu kitu gani wafanye. CAG alisema ni vyema watu wakaongozwa vizuri ili wafanye uamuzi wenye faida kwa nchi, na kwa kuwa yeye ana wajibu wake wa kikatiba, ataendelea kuutekeleza.Maoni ya wananchi Kutokana na kadhia hiyo kati ya Bunge na CAG, baadhi ya wananchi waliozungumza na gazeti hili, nao walikuwa na maoni yaliyotofautiana katika hilo. Kwa upande wake aliyewahi kuwa Makamu Mwenyekiti wa Chama Cha Mapinduzi CCM, Bara na Spika mstaafu, Pius Msekwa, alisema kuwa jambo hilo ni jipya na halikuwahi kutokea wakati wa uongozi wake bungeni. Kuhusu kauli ya CAG kwamba uamuzi wa Bunge wa kukataa kufanya kazi naye utaleta mgogoro wa kikatiba, Msekwa alisema haoni kama kutakuwa na mgogoro wowote.Kwa mujibu wa Msekwa, Bunge halijakataa kufanyia kazi ripoti za CAG, bali limekataa kufanya kazi na yeye binafsi kwa kuwa halina imani naye, hivyo haoni kama kuna mgogoro wowote wa kikatiba unaoweza kutokea katika hilo. Alipoulizwa nini kifanyike ili kuondokana na kizungumkuti hicho kilichojitokeza nchini kwa sasa, Msekwa alisema hilo liko mikononi mwa CAG mwenyewe na kuongeza kuwa kama hana uamuzi, basi mwajiri wake anaweza kuamua.Kwa upande wake, Jaji Mkuu mstaafu wa Tanzania, Augustino Ramadhani alipoulizwa kama ni kweli uamuzi huo wa Bunge dhidi ya CAG unaweza kuleta mgogoro wa kikatiba, alikiri kuwa ni kweli kwa kuwa CAG yuko kikatiba na kazi zake zinatambulika kikatiba. Jaji Ramadhani alisema kama Bunge haliko tayari kufanya kazi na CAG, maana yake Bunge haliko tayari kufanyia kazi ripoti zake.Bunge baada ya kufanya uchunguzi wake, lilitakiwa kupeleka taarifa ya uchunguzi ule kwa mamlaka iliyomteua CAG na siyo kulitangazia taifa kwamba hawawezi kufanya kazi naye kwa sababu hata mteuzi pia anatakiwa kufuata taratibu fulani za kikatiba katika kumwondoa CAG,alieleza Jaji Ramadhani.Naye Mwenyekiti wa Kamati ya Kitaifa ya Maaskofu na Mashehe ya Maadili, Amani na Haki za Binadamu, Askofu William Mwamalanga, alisema wao kama viongozi wa dini, wanamsihi Spika Job Ndugai na Bunge zima kuutafakari upya uamuzi wao wa kutotaka kufanya kazi na CAG ili kuzuia mgawanyiko katika jamii ili kulinda ustawi wa taifa. Matakwa ya kikatiba ya ripoti ya CAG bungeni Ripoti ya CAG huwasilishwa bungeni ili kukidhi matakwa ya Ibara ya 1434 ya Katiba ya Jamhuri ya Muungano ya Tanzania ya mwaka 1977 kama ilivyorekebishwa mwaka 2005.Kwa mujibu wa Ibara hiyo, Mdhibiti na Mkaguzi Mkuu wa Hesabu atawasilisha kwa Rais kila taarifa atakayotoa kwa mujibu wa masharti ya ibara ndogo ya 2 ya ibara hii. Baada ya kupokea taarifa hiyo Rais atawaagiza watu wanaohusika wawasilishe taarifa hiyo kwenye kikao cha kwanza cha Bunge kitakachofanyika baada ya Rais kupokea taarifa hiyo na itabidi iwasilishwe katika kikao hicho kabla ya kupita siku saba tangu siku ile kilipoanza kikao hicho.Ibara hiyo inaongeza kusema kuwa iwapo Rais hatachukua hatua za kuwasilisha taarifa hiyo kwa Spika wa Bunge au Naibu wa Spika ikiwa kiti cha Spika ki wazi wakati huo au ikiwa kwa sababu yoyote Spika hawezi kutekeleza shughuli za kazi yake ambaye atawasilisha taarifa hiyo kwenye Bunge. Kinga ya CAG kikatiba Hali ikiwa hivyo, Katiba ya Jamhuri ya Muungano wa Tanzania ya mwaka 1977 Ibara ya 143 6 inasema kwamba, katika kutekeleza madaraka yake kwa mujibu wa masharti ya ibara ndogo ya 2, 3 na 4 ya ibara hii, Mdhibiti na Mkaguzi Mkuu wa Hesabu hatalazimika kufuata amri au maagizo ya mtu mwingine yeyote au idara yoyote ya Serikali.Ibara hiyo inafafanua kuwa maelezo hayo ya ibara hii ndogo hayataizuia Mahakama kutumia madaraka yake kwa ajili ya kuchunguza kama Mdhibiti na Mkaguzi Mkuu wa Hesabu ametekeleza madaraka yake kwa mujibu wa masharti ya Katiba hii au sivyo. Katiba inavyoweza kumwondoa CAG Kwa mujibu wa Ibara ya 144 1, CAG atalazimika kuacha kazi yake atakapotimiza umri wa miaka sitini au umri mwingine wowote utakaotajwa na Sheria iliyotungwa na Bunge.Katika kifungu cha 2 cha Ibara hiyo, Mdhibiti na Mkaguzi Mkuu wa Hesabu anaweza kuondolewa katika madaraka ya kazi yake kwa sababu ya kushindwa kutekeleza kazi zake ama kutokana na maradhi au sababu nyingine yoyote au kwa sababu ya tabia mbaya, au kwa kuvunja masharti ya sheria ya Maadili ya Viongozi wa Umma na hataweza kuondolewa kazini ila kwa mujibu wa mashartiya ibara ndogo ya 4 ya ibara hii.  <topic>: KITAIFA 